CELEX: 32021D1356
Language: lv
Date: 2021-06-30 00:00:00
Title: Komisijas Lēmums (ES) 2021/1356 (2021. gada 30. jūnijs), ar ko Zviedrijai atļauj piemērot dažu Eiropas Parlamenta un Padomes Regulas (ES) 2021/267 2. pantā minēto laikposmu pagarinājumu (izziņots ar dokumenta numuru C(2021) 4608) (Autentisks ir tikai teksts angļu valodā)

16.8.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 293/1
               
            
         KOMISIJAS LĒMUMS (ES) 2021/1356
         (2021. gada 30. jūnijs),
         ar ko Zviedrijai atļauj piemērot dažu Eiropas Parlamenta un Padomes Regulas (ES) 2021/267 2. pantā minēto laikposmu pagarinājumu
         
            
               (izziņots ar dokumenta numuru C(2021) 4608)
            
         
         (Autentisks ir tikai teksts angļu valodā)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2021/267 (2021. gada 16. februāris), ar ko nosaka īpašus un pagaidu pasākumus saistībā ar Covid-19 krīzes noturību attiecībā uz dažu sertifikātu, apliecību, licenču un atļauju atjaunošanu vai pagarināšanu, dažu periodisku pārbaužu un periodisku mācību atlikšanu dažās transporta tiesību aktu jomās un dažu Regulā (ES) 2020/698 minēto laikposmu pagarināšanu (1), un jo īpaši tās 2. panta 8. punktu,
         tā kā:
         
                     (1)
                  
                  
                     Ar Regulas (ES) 2021/267 2. panta 1. punktu pagarina termiņus, kuros arodprasmes apliecības (“APA”), kas citādi būtu beigusies vai citādi beigtos laikā no 2020. gada 1. septembra līdz 2021. gada 30. jūnijam, turētājam ir jāpabeidz periodiska apmācība. Ar minētās regulas 2. panta 3. punktu pagarina saskaņotā Savienības koda “95” atbilstošā marķējuma derīguma termiņu.
                  
               
                     (2)
                  
                  
                     Ar Regulas (ES) 2021/267 2. panta 5. punktu pagarina derīguma termiņu vadītāja kvalifikācijas kartēm, kas minētas Eiropas Parlamenta un Padomes Direktīvas 2003/59/EK (2) II pielikumā un kuru derīguma termiņš citādi būtu beidzies vai citādi beigtos laikā no 2020. gada 1. septembra līdz 2021. gada 30. jūnijam.
                  
               
                     (3)
                  
                  
                     Zviedrija 2021. gada 6. maija vēstulē iesniedza pamatotu pieprasījumu dot atļauju piemērot dažu Regulas (ES) 2021/267 2. panta 1., 3. un 5. punktā norādīto laikposmu pagarinājumu. Zviedrija 2021. gada 20. maijā sniedza papildu informāciju, ar ko pamato pieprasījumu.
                  
               
                     (4)
                  
                  
                     Ar 2021. gada 27. maija vēstuli Zviedrija samazināja pamatotā pieprasījuma apjomu.
                  
               
                     (5)
                  
                  
                     Ar savu pamatoto pieprasījumu Zviedrija lūdz atļauju, pirmkārt, piemērot sešu mēnešu pagarinājumu laikposmam no 2020. gada 1. septembra līdz 2021. gada 30. jūnijam, kas norādīts Regulas (ES) 2021/267 2. panta 1. punktā, minētā noteikuma un 2. panta 3. punkta piemērošanas vajadzībām; otrkārt, piemērot sešu mēnešu pagarinājumu minētās regulas 2. panta 5. punktā norādītajam laikposmam no 2020. gada 1. septembra līdz 2021. gada 30. jūnijam; un visbeidzot, piemērot sešu mēnešu pagarinājumu 10 mēnešu laikposmiem, kas norādīti Regulas (ES) 2021/267 2. panta 1., 3. un 5. punktā, lai gan tikai attiecībā uz periodiskās apmācības pabeigšanu un tās sertificēšanu, saskaņotā Savienības koda “95” marķēšanu un vadītāja kvalifikācijas karšu, kuru derīguma termiņš citādi būtu beidzies vai citādi beigtos laikā no 2020. gada 1. septembra līdz 2021. gada 30. jūnijam, atjaunošanu.
                  
               
                     (6)
                  
                  
                     Saskaņā ar Zviedrijas sniegto informāciju periodiskās apmācības pabeigšana un tās sertificēšana, saskaņotā Savienības koda “95” marķēšana un vadītāja kvalifikācijas karšu atjaunošana Zviedrijā, visticamāk, joprojām būs neizpildāma pēc 2021. gada 30. jūnija to pasākumu dēļ, ko tā veikusi, lai novērstu vai ierobežotu Covid-19 izplatību.
                  
               
                     (7)
                  
                  
                     Papildus šiem pasākumiem, kuriem, pēc Zviedrijas domām, līdz gada beigām būtu stingri jāierobežo vadītāju apmācības iespējas, Zviedrija ir noteikusi ierobežojumu attiecībā uz to personu skaitu, kuras vienlaikus var klātienē piedalīties periodiskajā apmācībā, proti, ne vairāk kā astoņas personas. Saskaņā ar šīs dalībvalsts teikto šim pasākumam vajadzētu izraisīt vadītāju apmācības iespēju trūkumu, kā rezultātā nebūs iespējams atjaunot visas arodprasmes apliecības (“APA”), kuru termiņš beigtos laikā no 2020. gada 1. septembra līdz 2021. gada 30. jūnijam.
                  
               
                     (8)
                  
                  
                     Saskaņā ar Zviedrijas sniegto informāciju laikposmā no 2021. gada 1. marta līdz 31. decembrim būs jāatjauno gandrīz puse no šajā dalībvalstī spēkā esošajām APA, kas ir 85 000 no 190 000 APA. Tomēr Zviedrijas iestāžu sākotnējās aplēses paredz, ka to apmācības iespējas tiks ierobežotas līdz aptuveni 4 000–6 000 personām mēnesī, ņemot vērā pasākumus Covid-19 izplatības ierobežošanai.
                  
               
                     (9)
                  
                  
                     Saskaņā ar Zviedrijas teikto, pat ja periodiskās apmācības tiktu veiktas pilnā ātrumā un ar pilnu iespējamo darbspēju, tūkstošiem vadītāju katru mēnesi joprojām nevarētu pabeigt nepieciešamo periodisko apmācību. Turklāt lielais pedagogu un vadītāju slimības lapu skaits, iespējams, ietekmēs šīs aplēses, jo Zviedrija neļauj piedalīties periodiskajās apmācībās, ja personai ir jebkāda veida Covid-19 simptomi.
                  
               
                     (10)
                  
                  
                     Saskaņā ar Zviedrijas sniegto informāciju 2021. gada martā darbspējas ierobežojumu dēļ nevarēja izsniegt vismaz 1 000 APA, savukārt 2021. gada aprīlī – vismaz 5 000 APA. Paredzams, ka nākamajos mēnešos šie skaitļi pieaugs vēl vairāk, jo strauji palielinās atjaunojamo APA skaits. Saskaņā ar Zviedrijas iestāžu aplēsēm paredzams, ka 9 500 APA termiņš beigsies 2021. gada jūlijā – šajās aplēsēs iekļauts aprēķins, kurā nav ņemtas vērā tās APA, kuru derīguma termiņš jau tika pagarināts, piemērojot Regulu (ES) 2020/698 vai Regulu (ES) 2021/267. Tādēļ Zviedrija nedomā, ka tai pietiks apmācības iespēju, lai atjaunotu visas APA, kurām beigsies derīguma termiņš.
                  
               
                     (11)
                  
                  
                     Stāvoklis ir īpaši problemātisks attiecībā uz to vadītāju periodisko apmācību, kuriem ir derīga APA kravu pārvadāšanai un kuriem ir C1, C1 +E, C vai C+E kategorijas vadītāja apliecība. Saskaņā ar Zviedrijas sniegto informāciju daudzi no šiem vadītājiem saņēma APA kā iegūtās tiesības saskaņā ar Direktīvas 2003/59/EK 4. pantu. Saskaņā ar Direktīvas 2003/59/EK 8. panta 2. punktu Zviedrija nolēma, ka attiecīgajiem vadītājiem saskaņā ar minēto direktīvu ir jāsaņem pirmā periodiskā apmācība vai periodiskā apmācība pēc septiņu gadu laikposma. Rezultātā daudzām APA, kas saņemtas kā iegūtās tiesības, derīguma termiņš beidzās 2016. gada septembrī, un tās tika atjaunotas uz pieciem gadiem. Tādēļ šo APA derīguma termiņš beigsies 2021. gada septembrī.
                  
               
                     (12)
                  
                  
                     Saskaņā ar Zviedrijas sniegto informāciju šajā dalībvalstī joprojām norit Covid-19 pandēmijas trešais vilnis. Turklāt daudzviet Zviedrijā vakcīnu ieviešana ir notikusi lēnāk, nekā iepriekš paredzēts. Saskaņā ar datiem 2021. gada 19. maijā 40,7 % iedzīvotāju bija saņēmuši pirmo vakcīnas devu, bet tikai 12,6 % bija saņēmuši otro devu. Tāpēc nav skaidrs, kad stāvoklis kļūs vieglāks, kad tiks atcelti vai mazināti pasākumi Covid-19 izplatības ierobežošanai un kad apmācības iespējas līdz ar to varēs tikt atjaunotas ierastajā apjomā.
                  
               
                     (13)
                  
                  
                     Pamatojoties uz pašreizējo Zviedrijas Sabiedrības veselības aģentūras izstrādāto plānu, stabilizējot Covid-19 izplatību, būtu jāmaina pulcēšanās ierobežojumi telpās no astoņām personām līdz 50 personām. Tomēr joprojām nav zināms datums, kad varētu sākties ierobežojumu mazināšana, jo tas būs atkarīgs no pandēmijas attīstības Zviedrijā. Turklāt šāda ierobežojumu mazināšana joprojām neļautu atjaunot apmācības iespējas, jo vairākās mācību iestādēs parasti uzturas apmēram 300 personas.
                  
               
                     (14)
                  
                  
                     Zviedrija uzskata, ka trūkst vadītāju, kuriem ir APA. Saskaņā ar Zviedrijas sniegto informāciju 49 % Zviedrijas transporta uzņēmumu nesen veiktā aptaujā atklāja, ka tiem ir grūtības pieņemt darbā vadītājus. Lai gan Zviedrijā piemērojamie ierobežojumi apgrūtina jaunu vadītāju apmācību, Zviedrijai draud būtisks vadītāju trūkums, ja viņu APA derīguma termiņu vairs nevarēs pagarināt.
                  
               
                     (15)
                  
                  
                     Pamatojoties uz Zviedrijas sniegto informāciju, ir jāpagarina Regulas (ES) 2021/267 2. panta 1., 3. un 5. punktā norādītie 10 mēnešu laikposmu termiņi, lai nodrošinātu, ka Zviedrija spēj veikt visas nepieciešamās periodiskās apmācības. Tomēr Zviedrija uzskata, ka nav jāpagarina minētajos punktos norādītie 10 mēnešu laikposmi, ciktāl tie attiecas uz periodiskām apmācībām un to sertificēšanu, uz saskaņotā Savienības koda “95” marķēšanu un vadītāja kvalifikācijas karšu, kas citādi beigtos jaunajā pagarinātajā laikposmā no 2021. gada 1. jūlija līdz 2021. gada 31. decembrim, atjaunošanu.
                  
               
                     (16)
                  
                  
                     Pēc Zviedrijas domām, iemesls pieprasīt pagarinājumu uz maksimāli pieļaujamo sešu mēnešu laikposmu ir saistīts ar ļoti būtisku periodisko apmācību neizpildes gadījumu skaitu uzkrāšanos, kā tika aprakstīts iepriekš. Joprojām neatjaunoto APA skaits ir daudz lielāks nekā parasti, un Zviedrija neparedz atgriešanos pie ierasti paredzamajiem skaitļiem līdz gada beigām. Turklāt pēc šīs dalībvalsts domām rudenī ir gaidāms liels periodisko apmācību pieprasījums.
                  
               
                     (17)
                  
                  
                     Saskaņā ar Zviedrijas sniegto informāciju periodiskās apmācības ilgst 35 stundas, un lielākā daļa vadītāju, kuriem Zviedrijā ir APA, izvēlas šīs apmācības sadalīt piecās atsevišķās daļās. Tas nozīmē, ka nepārprotams vairums vadītāju, kuru APA ir jāatjauno līdz gada beigām, jau ir pabeiguši 28 apmācību stundas, un ir atlikušas tikai 7 stundas. Turklāt Zviedrija informē, ka tie galvenokārt ir pieredzējuši vadītāji, kuri jau ir pabeiguši lielāko daļu reglamentēto periodisko apmācību. Tāpēc lūgtajiem pagarinājumiem nevajadzētu radīt nesamērīgus riskus transporta drošuma un drošības ziņā.
                  
               
                     (18)
                  
                  
                     Līdz ar to Zviedrijai būtu jāatļauj piemērot sešu mēnešu pagarinājumu laikposmiem no 2020. gada 1. septembra līdz 2021. gada 30. jūnijam, kas norādīti Regulas (ES) 2021/267 2. panta 1. punktā, minētā noteikuma, kā arī attiecīgās regulas 2. panta 3. punkta piemērošanas nolūkā, un 2. panta 5. punktā.
                  
               
                     (19)
                  
                  
                     Zviedrijai būtu jāatļauj arī piemērot sešu mēnešu pagarinājumu 10 mēnešu laikposmiem, kas norādīti Regulas (ES) 2021/267 2. panta 1., 3. un 5. punktā, ciktāl tas attiecas tikai uz periodiskās apmācības pabeigšanu un tās sertificēšanu, saskaņotā Savienības koda “95” marķēšanu un vadītāja kvalifikācijas karšu, kuru derīguma termiņš citādi būtu beidzies vai citādi beigtos laikā no 2020. gada 1. septembra līdz 2021. gada 30. jūnijam, atjaunošanu.
                  
               
                     (20)
                  
                  
                     Zviedrija ir piekritusi, ka šo lēmumu pieņem un paziņo angļu valodā,
                  
               IR PIEŅĒMUSI ŠO LĒMUMU.
         
            1. pants
            Zviedrijai ir atļauts piemērot šādus Regulas (ES) 2021/267 2. panta 1., 3. un 5. punktā noteikto laikposmu pagarinājumus:
            
                        a)
                     
                     
                        sešu mēnešu pagarinājumu laikposmam no 2020. gada 1. septembra līdz 2021. gada 30. jūnijam, kas norādīts Regulas (ES) 2021/267 2. panta 1. punktā minētās regulas 2. panta 1. un 3. punkta piemērošanas nolūkā;
                     
                  
                        b)
                     
                     
                        sešu mēnešu pagarinājumu minētās regulas 2. panta 5. punktā norādītajam laikposmam no 2020. gada 1. septembra līdz 2021. gada 30. jūnijam; kā arī
                     
                  
                        c)
                     
                     
                        sešu mēnešu pagarinājumu 10 mēnešu laikposmam, kas norādīts minētās regulas 2. panta 1., 3. un 5. punktā, tikai attiecībā uz periodiskās apmācības pabeigšanu un tās sertificēšanu, saskaņotā Savienības koda “95” marķēšanu un vadītāja kvalifikācijas karšu, kuru derīguma termiņš citādi būtu beidzies vai citādi beigtos laikā no 2020. gada 1. septembra līdz 2021. gada 30. jūnijam, atjaunošanu.
                     
                  
         
            2. pants
            Šis lēmums ir adresēts Zviedrijas Karalistei.
         
         
            Briselē, 2021. gada 30. jūnijā
            
               
                  Komisijas vārdā –
               
               
                  Komisijas locekle
               
               Adina-Ioana VĂLEAN
            
         
         
            (1)  OV L 60, 22.2.2021., 1. lpp.
         
         
            (2)  Eiropas Parlamenta un Padomes Direktīva 2003/59/EK (2003. gada 15. jūlijs) par dažu kravu vai pasažieru pārvadāšanai paredzētu autotransporta līdzekļu vadītāju sākotnējās kvalifikācijas iegūšanu un periodisku apmācību, par Padomes Regulas (EEK) Nr. 3820/85 un Padomes Direktīvas 91/439/EEK grozīšanu un Padomes Direktīvas 76/914/EEK atcelšanu (OV L 226, 10.9.2003., 4. lpp.).